钦定古今图书集成/明伦汇编/人事典/第104卷 > 《梦归乡》前人
## 钦定古今图书集成/明伦汇编/人事典/第104卷 > 《梦归乡》前人

衔泪出郭门，抚剑无人逵。沙风暗空起，离心眷乡畿。
夜分就孤枕，梦想暂言归。孀妇当户叹，缫丝复鸣机。
慊款论久别，相将还绮闱。历历檐下凉，胧胧帐里晖。
刈兰争芬芳，采菊竞葳蕤。开奁夺香苏，探袖解缨徽。
梦中长路近，觉后大江违。惊起空叹息，恍惚神魂飞。
白水漫浩浩，高山壮巍巍。波澜异往复，风霜改荣衰。
此土非吾土，慷慨当告谁。